efsyn.gr

Ακόμη ένα περιστατικό σχολικού εκφοβισμού και κακοποίησης απασχολεί την επικαιρότητα, αυτή τη φορά στην Καβάλα, όπου δύο εννιάχρονοι χτύπησαν οκτάχρονο μέσα σε σχολείο της περιοχής.

Το περιστατικό ξυλοδαρμού δημοσιοποίησε μέσω Facebook ο πατέρας του θύματος, ανακοινώνοντας πως έχει καταθέσει μήνυση κατά παντός υπευθύνου.

Σύμφωνα με ρεπορτάζ της ΕΡΤ, ο 8χρονος, μαθητής τρίτης δημοτικού, έπεσε θύμα ξυλοδαρμού από δύο 9χρονους, μαθητές τετάρτης δημοτικού, στο προαύλιο του σχολείου.

Ο ένας από τους δύο εννιάχρονους ακινητοποίησε το θύμα και ο δεύτερος τον χτυπούσε με γροθιές μέχρι να τους χωρίσουν συμμαθητές του.

Το παιδί μεταφέρθηκε στο νοσοκομείο Καβάλας όπου διαπιστώθηκε ότι έχει κατάγματα στα πλευρά, χωρίς περαιτέρω τραύματα και στη συνέχεια επέστρεψε σπίτι του.

Όπως αναφέρει η δημόσια τηλεόραση, η Διεύθυνση Πρωτοβάθμιας Εκπαίδευσης είναι ενήμερη για το περιστατικό και ήδη βρίσκεται σε εξέλιξη πειθαρχική διερεύνηση που θα διαρκέσει περίπου δύο μήνες.



